Mahalagang impormasyon hinggil sa Protection visa Mga Protection visa (Bisang Pagkalinga) Ang mga Protection visa ay para sa mga taong kasalukuyang humaharap sa isang tunay na panganib na makaranas ng malaking pinsala kung ibabalik sa kanilang bansang pinagmulan at nangangailangan ng pagkalinga ng Australya. Ikaw ay maaaring karapat-dapat para sa isang Protection visa kung ikaw ay isang refugee (takas) o humaharap sa isang tunay na panganib ng pagdanas ng malaking pinsala kung ibabalik sa iyong bansang pinagmulan. Kung ikaw ay nanggaling sa isang marahas at mapanganib na bansa, o dati nang nakaharap ng pinsala sa iyong bansang pinagmulan, ito ay hindi nangangahulugang karapat-dapat ka sa isang Protection visa. Ikaw ay karapat-dapat para sa isang Protection visa kung ligal kang makakapasok at makapaninirahan sa isa pang bansa (maliban sa iyong bansang pinagmulan), kung saan ikaw ay magiging ligtas. Maaaring mayroong ibang mga visa (bisa) na mas aangkop sa iyo at sa iyong kalagayan. Alamin ang tungkol sa ibang mga visa sa Alamin ang mga mapagpipiliang visa (homeaffairs.gov.au). Kahulugan ng isang refugee Maaari kang matukoy bilang isang refugee kung hindi ka makababalik o ayaw mong bumalik sa iyong bansang pinanggalingan dahil sa may-pinagbabatayang takot sa persekusyon. Ikaw ay may pinagbabatayang takot kung: natatakot ka sa persekusyon sa iyong bansang pinagmulan dahil sa iyong lahi, relihiyon, nasyonalidad, kasapian sa isang partikular na grupong panglipunan o opinyong pulitikal. Ang dahilan (o mga dahilan) na ito ay dapat mahalaga at makabuluhang (mga) dahilan para sa persekusyon ang persekusyon ay kinasasangkutan ng malubhang pinsala, at sistematiko at nagdidiskriminang pag-uugali; at nahaharap ka sa maaaring mangyaring persekusyon sa lahat ng mga lugar sa iyong bansang pinagmulan, para sa isa o marami pang mga dahilan sa itaas. Isasaalang-alang ng Department of Home Affairs (Departamento ng mga Suliraning Panloob) kung ikaw ay ligtas na makapupunta nang ayon sa batas sa isang lugar sa iyong bansang pinagmulan kung saan hindi ka malalagay sa panganib ng persekusyon. Ang pagdurusa ng seryosong pinsala ay kinabibilangan, ngunit hindi limitado sa: pagbabanta sa buhay o kalayaan makabuluhang pisikal na panliligalig
makabuluhang pisikal na pagmaltrato makabuluhang pampinansyang paghihirap na nagbabanta sa iyong kakayahang mabuhay pagkaitan ng mga batayang serbisyo, kung saan ang pagkait ay nagbabanta sa iyong kakayahang mabuhay pagkaitan ng kakayahang kumita ng anumang uri ng kabuhayan, kung saan ang pagkait ay nagbabanta sa iyong kakayahang mabuhay. Ikaw ay natuklasang walang pinagbabatayang takot sa persekusyon kung ang mga awtoridad sa iyong bansang pinagmulan o isang partido/organisasyon na kumokontrol sa lahat o sa isang malaking bahagi ng iyong bansang pinagmulan ay makapagbibigay sa iyo ng proteksyon mula sa persekusyon, at handa at kayang mag-alok ng nasabing proteksyon para sa inaasahang hinaharap. Ikaw ay natuklasang walang pinagbabatayang takot sa persekusyon kung may magagawa kang mga makatwirang paraan para baguhin ang iyong pag-uugali upang maiwasang makarananas ng persekusyon sa iyong bansang pinagmulan, maliban kung ang mga pagbabago sa iyong pag-uugali ay: salungat sa batayang katangian ng pagkakakilanlan o konsensiya magtatago ng likas o hindi nababagong katangian mangangailang baguhin mo, itago o itigil ang mga paniniwala sa relihiyon at palagay sa pulitika itago ang iyong tunay na lahi, etnisidad, nasyonalidad o bansang pinagmulan itago ang isang kapinsalaan (pisikal, sikolohikal o intelektuwal) mangangailangang pumasok o manatili ka sa isang sapilitang pagpapakasal o tanggapin ang sapilitang pagpapakasal ng isang bata baguhin o itago ang iyong sekswal na oryentasyon o pagkakakilanlan ng kasarian o katayuan ng intersex. Mga tunay na panganib ng makabuluhang pinsala Kung ikaw ay matutuklasang hindi isang refugee, aming isasaalang-alang kung may mga makabuluhang batayan upang maniwala na, bilang isang kinakailangan at mahuhulaang kahihinatnan ng pag-alis sa iyo mula sa Australya pabalik sa iyong bansang pinagmulan, mayroong tunay na panganib na ikaw ay makakaranas ng napakalaking pinsala, at kung mayroong awtoridad sa iyong bansang pinagmulan na magbibigay sa iyo ng proteksyon upang walang mangyaring panganib ng malaking pinsala. Ikaw ay makararanas ng malaking pinsala kung ikaw ay mapapasailalim sa: hindi makatwirang pagkakait ng buhay parusang kamatayan tortyur malupit o hindi makataong pagtrato o parusa; o nakapanliliit na pagtrato o parusa. Hindi isasaalang-alang na ikaw ay humaharap sa isang tunay na panganib ng malaking pinsala kung: ang pinsalang kinatatakutan mo ay hindi hahantong sa malaking pinsala magiging makatwiran para sa iyo na mamuhay nang ligtas sa ibang lugar sa iyong bansang pinagmulan maaari kang protektahan ng isang awtoridad sa iyong bansang pinagmulan ang mga tao sa iyong bansang pinagmulan ay, sa pangkalahatan, nahaharap sa panganib na mapinsala at ikaw ay hindi personal na nanganganib.
Dapat kang protektahan ng Australya kung ikaw ay isang refugee o kung ikaw ay humaharap sa isang tunay na panganib ng malaking pinsala. Basahin ang higit pa tungkol sa kahulugan nito sa Australia's protection obligations (Ang mga obligasyong pamproteksyon ng Australya) (homeaffairs.gov.au) Ano ang mangyayari kung tinanggihan ang iyong aplikasyon para sa Protection visa? Kung nag-aplay ka para sa isang Protection visa at ito ay tinanggihan, maaaring hindi ka mabibigyan ng iba pang visa habang narito ka sa Australya. Kapag umalis ka sa Australya, ikaw (at ang iyong pamilya) ay mahihirapan nang makabalik. Ang mga tinanggihang aplikasyon para sa protection visa ay isasaalang-alang kapag magdedesisyon sa mga aplikasyon ng visa sa hinaharap at maaaring makaapekto ito sa kalalabasan. Ang mga responsibilidad mo kung naghahabol ka ng proteksyon Kailangan mong ipaliwanag nang malinaw kung bakit kailangan mo ng proteksyon sa Australya at ibigay sa Department of Home Affairs ang kumpleto at tumpak na impormasyon sa lalong madaling panahon. Tungkulin ng mga aplikante na magbigay ng mga detalye ng kanilang kahilingan para sa proteksyon at mga ebidensyang sumusuporta dito bago makagawa ng desisyon ang Department. Tungkulin mong siguruhin na nag-aaplay ka sa tamang uri ng visa at sumusunod sa mga kondisyon ng iyong visa, kahit pa gumagamit ka ng isang rehistradong ahente ng migrasyon sa Australya. Ang mga rehistradong ahente ng migrasyon ay nakalista sa website ng Department of Home Affairs. Sundin ang mga hakbang sa pagpili ng isang ahente ng migrasyon (mara.gov.au). Mga parusa sa mga maling paghahabol (claim) Kapag nag-aaplay para sa Protection visa, ang mga aplikante ay dapat pumirma sa isang deklarasyon. Ang pagbigay ng mali o mapanlinlang na impormasyon ay seryosong pagkakasala sa Australya at maaari kang humarap sa mga parusang kriminal. Ang taong nagbigay ng mali o mapanlinlang na impormasyon sa aplikasyon para sa visa ay maaaring pagmultahin nang malaki, patawan ng 10 taong pagkakakulong o pareho. Maaaring tanggihan o kanselahin ang iyong visa kung ikaw ay magbibigay ng mali o mapanlinlang na impormasyon.